OBK vies oor aanstelling van wit man as Absa-hoofArrie Rautenbach is aangewys as die nuwe hoof van Absa, maar die OBK is nie beïndruk nie. (Foto: Absa) Die Openbare Beleggingskorporasie (OBK) het sy “onbeskaamde teleurstelling” met die Absa-raad se aanstelling van ŉ wit man as uitvoerende hoof te kenne gegee en eis ŉ dringende vergadering met die bank daaroor. Arrie Rautenbach is Dinsdag as die nuwe hoof van die bankreus aangewys. Hy was vantevore verbonde aan Absa se kleinhandel- en sakebankeenheid en is ŉ man met meer as 25 jaar ervaring in die bankwese. Hy was vantevore onder meer die groep se hoofrisikobeampte, besturende direkteur van die kaartafdeling, asook besturende direkteur van verspreiding. Die OBK het in ŉ verklaring nie na Rautenbach se ondervinding in die bankwese verwys nie, maar die aanstelling as ŉ verbroude geleentheid vir transformasie bestempel. Die korporasie sê die Absa-raad moes die geleentheid benut het om sy verbintenis tot die doelgerigte transformasie van die bankgroep in die openbaar te toon en om diversiteit, inklusiwiteit en ras- en geslagsgelykheid op die mees senior vlakke van die organisasie te bevorder. “As ŉ noemenswaardige aandeelhouer het die OBK tevore sy teleurstelling aan die raad te kenne gegee oor die oënskynlike onbestendigheid op uitvoerende vlak ná die vertrek van sy voormalige uitvoerende hoof in April 2021 – ŉ lang verwagte senior swart aanstelling wat glo uiteenlopende professionele sienings en benaderings as dié van die raad gehad het.” Daniel Mminele het die pos vantevore kortstondig beklee. Die OBK sê hy het verwag dat die Absa-raad die vereiste fokus op transformasie sou plaas in die proses om ŉ nuwe hoof aan te stel. “Dit behoort ŉ sleutelsakerisiko vir die raad te wees, gegewe die aard en omvang van dienste wat Absa aan die Suid-Afrikaanse samelewing bied.” Die OBK eis nou ŉ dringende vergadering met die Absa-raad sodat dié sy transformasiestrategie en -plan kan voorlê. “Transformasie behoort ŉ sleutelstrategie vir die bank te wees en moet op raadsvlak gedryf word,” sê die korporasie. Daar moet volgens die OBK ook ŉ duidelike verbintenis en uitgestippelde teikens vir alle bestuursvlakke wees.